Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за приватизация и следприватизационен контрол

(28 изм. и , , , , , ,  

§ 1. В приложение № 1 към чл. 3, ал.1 се правят следните изменения и допълнения:
1. В раздел І „Министерство на регионалното развитие и благоустройството”:
а) отменят се:
т. 10 „Водоснабдяване и канализация” - ООД, Кюстендил”; 
т. 35 „Техноекспортстрой” - ЕАД, София”;
		т. 44 „Картография” - ЕООД, София”;
		т. 46 „ЦЕСИ Инвест” - ЕООД, София”;
		б) създават се т. 47, 48 и 49:
„47. „Кюстендилска вода” - ЕООД, Кюстендил;
48. „Водоснабдяване и канализация” - ЕООД, Пазарджик;
49. „Фонд за органите на местното самоуправление в България – ФЛАГ”-  ЕАД, София.” 
2. Наименованието на раздел ІІ се изменя така:
„ІІ. Министерство на транспорта, информационните технологии и съобщенията”
3. Наименованието на раздел V се изменя така:
„V. Министерство на образованието, младежта и науката”
4. В раздел ІХ „Министерство на икономиката, енергетиката и туризма” т. 2. „Държавна лаборатория – Българска роза” - ЕООД, София” и 
т. 16. „ВМТ Орбита” - АД, София” се отменят.
5. В раздел ХI „Министерство на физическото възпитание и спорта” се създава т. 4:
„4. „Специализирана болница за активно лечение по травматология, ортопедия и спортна медицина” - ЕАД, София.”

Заключителна разпоредба

§ 2. Законът влиза в сила от деня на обнародването му в „Държавен вестник”.

Законът е приет от 41-ото Народно събрание на ……………………… 
201… г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

М  О  Т  И  В  И

към проекта на Закон за изменение и допълнение на Закона за приватизация и следприватизационен контрол

Със законопроекта се предлага изменение на приложение № 1 към чл. 3, ал. 1 от Закона за приватизация и следприватизационен контрол (ЗПСК), съдържащо Списък на търговските дружества с повече от 50 на сто държавно участие в капитала или обособени части от тях, които се изключват от хипотезата на чл. 3, ал. 1: 
С Решение на 41-ото Народно събрание от 27 юли 2009 г. беше приета новата структура на Министерския съвет, съгласно която наименованието на Министерството на образованието и науката беше променено на Министерство на образованието, младежта и науката, а на Министерството на транспорта – на Министерство на транспорта, информационните технологии и съобщенията.
Във връзка с предприемане на действия за изпълнение на антикризисните мерки, приети с Решение № 180 на Министерския съвет от 2010 г., се предлагат за изваждане от приложение № 1 към 
чл. 3, ал. 1 от ЗПСПК дружества с цел освобождаване на приватизационен ресурс. Тези дружества са предложени от министрите, които упражняват правата на собственост в търговски дружества, включени в т.нар. „забранителен списък” по ЗПСК, както следва:
В раздел I „Министерство на регионалното развитие и благоустройството” се предлагат за изключване: 
„Техноекспортстрой” - ЕАД, София, с цел гарантиране в максимална степен на българския интерес при реализирането на проекта „Нефтопровод Бургас-Александруполос” и три търговски дружества: „Водоснабдяване и канализация” - ООД, Кюстендил, „Картография” - ЕООД, София, и „ЦЕСИ Инвест” - ЕООД, София, които осъществяват процедури по ликвидация поради безперспективност на осъществяваната от тях дейност, висока задлъжнялост и дублиране на функции.
В същия раздел се предлагат за включване в списъка 3 дружества, които по обективни причини не могат да бъдат обект на приватизация: „Кюстендилска вода” - ЕООД, Кюстендил, и „Водоснабдяване и канализация” - ЕООД, Пазарджик, които са оператори на В и К услуги и извършват дейност от обществен интерес на съответната обособена територия, както и „Фонд за органите на местното самоуправление в България – ФЛАГ” - ЕАД, София, което е учредено с Разпореждане № 1 на Министерския съвет от 2007 г., с цел възмездно финансиране на обекти на общинската инфраструктура и други проекти и съфинансиране на изготвянето и изпълнението на проекти на Европейския съюз с оглед подпомагане на общините за повишаване на административния капацитет на органите на местното самоуправление. 
В раздел IX „Министерство на икономиката, енергетиката и туризма” се предлагат за изключване от списъка:
„Държавна лаборатория – Българска роза” - ЕООД, София, и „ВМТ Орбита” - АД, София. 
В раздел ХI „Министерство на физическото възпитание и спорта” се предлага включване в списъка на „Специализирана болница за активно лечение по травматология, ортопедия и спортна медицина” - ЕАД – София („СБАЛТОСМ” ЕАД). С Разпореждане № 13 на Министерския съвет от 2003 г. за промяна на ведомствената принадлежност на „СБАЛТОСМ” ЕАД от Министерството на здравеопазването тя преминава към Министерството на младежта и спорта и упражняването на правото на собственост на държавата в капитала на дружеството е възложено на министъра на младежта и спорта. Поради пропуск „СБАЛТОСМ” ЕАД не е включена в списъка по приложение № 1, а тя е единствената в страната учебна база за обучение на лекари по спортна медицина и база за обмяна на опит на специалисти от други страни, изпратени от различни международни спортни организации. По отношение на спортната травматология и ортопедия и спортната медицина лечебното заведение има национални функции. „Специализирана болница за активно лечение по травматология, ортопедия и спортна медицина” - ЕАД е включена и в Списъка на лечебните заведения за болнична помощ, които не подлежат на приватизация – приложение № 6 към т. 6 от Решение 
№ 429 на Министерския съвет от 2003 г. за утвърждаване на Национална здравна карта на Република България.

МИНИСТЪР-ПРЕДСЕДАТЕЛ:

(Бойко Борисов)